钦定古今图书集成/理学汇编/学行典/第045卷 > 张子正蒙 > 《参两篇》
## 钦定古今图书集成/理学汇编/学行典/第045卷 > 张子正蒙 > 《参两篇》

阴阳之精，互藏其宅，则各得其所安，故日月之形，万
古不变。若阴阳之气，则循环迭至，聚散相荡，升降相
求，絪缊相揉，盖相兼相制，欲一之而不能，此其所以
屈伸无方，运行不息，莫或使之，不曰“性命之理”，谓之
何哉？

〈补注〉“阴阳有以质言者，有以气言者，则阳中有阴，阴中有阳，若日月之形是也；以气言，则循环迭至，若四时昼夜之类；聚散相荡，升降相求，若云风雨雷之类；絪缊相揉”，若温凉寒热之类是也。“相兼以助其不及，相制以泄其过，此皆天性命之理也。”